Source: https://www.eesti.ee/et/erinouetega-tegevusalad/transport/teenindajakaardi-taotlemine/
Timestamp: 2017-08-20 19:10:34+00:00
Document Index: 4432239

Matched Legal Cases: ['§ 96', '§ 27', '§ 221', '§ 222', '§ 227', '§ 230', '§ 242', '§ 227', '§ 89', '§ 90']

Teenindajakaardi taotlemine | Eesti.ee
Majandustegevusest ajutine loobumine ja majandustegevuse lõpetamine
Teenindajakaarti on vaja taotleda, kui soovite töötada sõidukijuhina taksoveol.
Teenindajakaart antakse paberkandjal.
Teenindajakaardi annab vedajale valla- või linnavalitsus või selleks volitatud ametiasutus, mille haldusterritooriumil sõidukijuht soovib veoteenuste osutajana töötada.
Ühistranspordiseadus (ÜTS)
Kohaliku omavalitsuse asutuse poolt kehtestatud taksovedu reguleerivad õigusaktid (kui need on vastu võetud)
Teenindajakaardi taotleja peab vastama järgnevatele nõuetele:
omama kehtivat vähemalt B-kategooria mootorsõiduki juhtimise õigust. Teenindajakaardi saamise õigust ei ole isikul, kellel on liiklusseaduse § 96 lõikes 1 nimetatud esmane või piiratud juhtimisõigusega juhiluba
olema läbinud autoveoseaduse § 27 lõike 1 punktis 3 nimetatud taksojuhi ametikoolituse kursuse
vastama hea maine nõudele, st teda ei ole karistatud
esimese astme kuriteo eest
karistusseadustiku §-des 422–424 sätestatud kuriteo eest
liiklusseaduse §-s 201, § 221 lõikes 2, § 222 lõikes 2, §-des 223–226, § 227 lõigetes 3–4, § 230 lõikes 2, §-des 234–237 või § 242 lõikes 2 sätestatud väärteo eest
ja kui nimetatud karistuste karistusandmed on karistusregistrist karistusregistri seaduse kohaselt kustutatud
teda ei ole üle ühe korra karistatud
tahtliku teise astme kuriteo eest
karistusseadustiku §-s 423 sätestatud kuriteo eest
liiklusseaduse § 227 lõikes 2 sätestatud väärteo eest
maksukorralduse seaduse §-s 1541 või 1552 sätestatud väärteo eest
vedelkütuse erimärgistamise seaduse §-s 62 või 63 sätestatud väärteo eest
majandustegevuse seadustiku üldosa seaduse §-s 75 sätestatud väärteo eest
tarbijakaitseseaduse §-des 68–70 sätestatud väärteo eest
keeleseaduse §-s 36 või 37 sätestatud väärteo eest
ühistranspordiseaduse §-s 88, § 89 lõikes 1 või § 90 lõikes 1 sätestatud väärteo eest
ja kui nimetatud karistuste karistusandmed on karistusregistrist karistusregistri seaduse kohaselt kustutatud.
Teenindajakaardi saamiseks tuleb esitada järgmised dokumendid:
juhiluba, kui see ei ole kantud Eesti liiklusregistrisse
taksojuhi ametikoolituse kursuse läbimist tõendav tunnistus
nõuetele vastav foto
kui taotleja soovib, et talle antava teenindajakaardi kehtivusaega piirataks võrreldes seaduses ettenähtuga, siis soovitud kehtivusaeg
Teenindajakaardi taotlemiseks vajalike dokumentide esitamise kohta küsige infot vastava kohaliku omavalitsuse asutusest.
Enne teenindajakaardi taotluse esitamist tuleb tasuda riigilõivu 38 eurot.
Taotluse menetlusaeg on kuni 15 kalendripäeva.
Taotlejat teavitatakse teenindajakaardi väljastamisest lihtkirja või e-posti teel.
Teenindajakaart väljastatakse paberkandjal.
Kui taotluses on puudusi, määratakse taotlejale mõistlik tähtaeg puuduste kõrvaldamiseks. Puuduste kõrvaldamiseks määratud tähtajaks peatub taotluse läbivaatamiseks sätestatud tähtaeg.
Teenindajakaart antakse tähtajatult, kui taotleja ei soovi seda lühemaks ajaks.
Teenindajakaardi kehtivuse teatud ajaks peatamiseks või kehtetuks tunnistamiseks tuleb teenindajakaardi omajal esitada selle andjale kirjalik avaldus.
Kui teenindajakaardi kehtivus on peatatud või kui see on tunnistatud kehtetuks, tuleb dokument tagastada selle andjale viivitamata, kuid mitte hiljem kui viie tööpäeva jooksul.
Teenindajakaardi andja võib teenindajakaardi omajale teha puuduste kõrvaldamiseks ettekirjutuse või teenindajakaardi kehtivuse kindlaksmääratud ajaks peatada või selle kehtetuks tunnistada, kui
teenindajakaardi omaja ei vasta ühistranspordiseaduse §-s 57 sätestatud nõuetele (vt juhendi p.2)
teenindajakaardi omaja on selle taotlemisel esitanud tahtlikult valeandmeid, mis mõjutasid taotluse lahendamist
Järelevalvet selle üle, kas teenindajakaardi omaja vastab kaardi kehtivusajal talle kehtestatud tingimustele, teostavad kaardi väljastanud linna- või vallavalitsused.
Teedel teostab teenindajakaardi olemasolu üle järelevalvet politsei- ja piirivalveamet.
Majandus- ja kommunikatsiooniministeerium (sisulised küsimused): Katrin Tambur, tel 625 6368, Katrin.Tambur@mkm.ee
Maanteeameti ühistranspordiosakond (tehniline tugi): Allan Brandt, tel 611 9386, Allan.Brandt@mnt.ee
Viimati muudetud: 08-05-2016 11:39 | Teksti koostas: majandus- ja kommunikatsiooniministeerium